ایرخ کاستنر

ایرخ کاستنر (23 فروری 1899ء – 29 جولائی 1974ء) جرمن طنز نگار، شاعر اور ناول نگار تھے، جو خاص طور پر بچوں کی کتابوں کے لیے مشہور ہیں۔ کاستنر نے روستوک، لائپزگ اور برلن میں تعلیم حاصل کی تاکہ استاد بن سکیں۔ بعد میں وہ صحافی بن گئے اور 1927ء میں آزاد مصنف کے طور پر کام کرنے لگے۔ 1933ء سے پہلے ان کی ہلکی پھلکی مگر بنیادی طور پر سنجیدہ شاعری کی چار جلدیں شائع ہوئیں۔ انھوں نے ایک مشہور المیہ ناول Fabian (1931ء) بھی لکھا۔ ان کی بچوں کی کتابیں مزاحیہ انداز اور بچوں کی اخلاقی سنجیدگی کے احترام کے باعث نمایاں ہیں۔ ان میں سب سے مشہور Emil und die Detektive (1929ء؛ ایمِل اور جاسوس) ہے، جسے کئی بار ڈرامائی شکل دی گئی اور فلمایا گیا۔ نازیوں نے سنہ 1933ء سے سنہ 1945ء تک انھیں جرمنی میں اشاعت سے روکے رکھا، جس کے باعث انھوں نے اپنی کتابیں سوئٹزرلینڈ میں شائع کروائیں۔ جنگ کے بعد، کاستنر میونخ کے جریدے Die Neue Zeitung کے مدیر بنے اور بعد میں بچوں کے لیے ایک اخبار بھی شروع کیا۔ 1952ء سے 1962ء تک وہ PEN (ادب سے وابستہ بین الاقوامی تنظیم) کی جرمن شاخ کے صدر رہے۔ جنگ کے بعد ان کے کام میں سماجی فلسفے پر زیادہ زور دیا گیا، لیکن اس کے باوجود ان کی تحریروں کی نفاست اور تفریحی پہلو برقرار رہا۔ ان کی اہم کتابوں میں Das doppelte Lottchen (1950ء)، Zu treuen Händen (1950ء)، ڈراما Die Schule der Diktatoren (1956ء) اور Als ich ein kleiner Junge war (1957ء) شامل ہیں۔ کاستنر کی مجموعی تصنیفات Gesammelte Schriften کی سات جلدیں 1959ء میں شائع ہوئیں۔ حوالہ جات